Clinton i Gates pomažu bolesnima
Članovi Kongresa mogli bi i na domaćem terenu primijeniti neke od preporuka bivšeg predsjednika Clintona i osnivača Microsofta, Gatesa
Uz široku i žestoku javnu debatu koja se već godinu vodi u vezi sa reformom američkog zdravstva i zdravstvenog osiguranja, juče je u Washingtonu održana i jedna sasvim drugačija debata o zdravstenoj zaštiti. Tema je bila kako kako da Amerika najefikasnije nastavi sa globalnim naporima u borbi protiv AIDS-a i malarije. Članovi američkog Kongresa, kaže naš izvještač Paula Wolfson, mogli bi i na domaćem terenu primijeniti neke od preporuka koje su juče izrekla dvojica lidera u globalnim zdravstvenim naporima - jedan bivši predsjednik i jedan tehnološki tajkun. U Africi i na Haitiju,bivši američki predsjednik Bill Clinton i milijarder Bill Gates spasavaju ljudske živote. Fondacije sa njihovim imenima osiguravaju medicinsku njegu i lijekove onima kojima je to neophodno. Kao tandem, saradjuju i u drugim oblicima pružanja pomoći od strane američke vlade. I zajedno, oni od Kongresa traže da učini više od onoga što čini. Govoreći pred senatskim panelom, predsjednik Clinton je to definirao kao moralni imperativ i kao vanjskopolitički prioritet, objasnivši: - Nije to ništa komplikovano: kad ljudi shvate da vi zaista brinete hoće li njihova djeca živjeti ili umrijeti - oni vas veoma vole, kaže bivši predsjednik. Teško je tražiti više novca u ekonomski teškim vremenima, priznao je gospodin Clinton, ali je ponudio i odgovor: uvijek mnogo manje košta da se sačuva jedan život nego da se jedan život izgubi u borbi. - Treba da gradimo svijet sa više partnera i manje neprijatelja. Gospodin Clinton je naveo Haiti upravo kao primjer zemlje gdje su zdravlje i sigurnost u čvrstoj vezi: - Ako uspijemo podići jedan zdrav Haiti, gdje i ekonomija funkcioniše dobro, manje su šanse i izazovi da Haiti postane medjupostaja za droge. Zajedno, fondacije Clinton i Gates su osigurale milijarde dolara za medicinsku njegu u najsiromašnijim zemljama. Bill Gates, osnivač Microsoftove kompjuterske imperije - senatorima je rekao da je popravljanje zdravlja veoma značajan i prvi korak ka izlasku neke zemlje iz siromaštva, ka prosperitetu i stabilnosti. - Zemlje o kojima govorimo imaju grozne zdravstvene probleme i mi moramo da riješimo te probleme da bismo im otvorili put ka samodrživosti, kaže Gates. Ovo što činimo, Ameriku predstavlja u njenom najboljem vidu, dodaje: - Ovo što radimo ima značajan upliv na to kako se gleda na našu zemlju - to pokazuje spremnost Amerike da svoju nauku, svoju inovaciju, upotrijebi u korist najsiromašnijih ljudi na Zemlji. Kongres upravo radi na usvajanju zakonske odluke o finansiranju povećane američke uloge u globalnoj zdravstvenoj zaštiti. I za razliku od domaće rovovske bitke oko reforme zdravstvenog osiguranja, ovdje je primijetan značajan nivo dvopartijske saradnje.